
Az ülést vezeti: Andó Sándor elnök

A bizottsági ülés az ülés kezdetekor 4 fővel határozatképes. 
[bookmark: N0F]

0. napirendi pont
Napirend
Andó Sándor: Köszöntöm a bizottság tagjait, a meghívott szakértőket, képviselőket! Megállapítom, hogy a bizottság 4 fővel határozatképes. A mai bizottsági ülést megnyitom. Javaslatot teszek a tárgyalandó napirendi pontokra. Javaslom megtárgyalni 1-től 9-ig a meghívóban már megküldött napirendi pontokat. Kérdezem, hogy van-e más javaslat, megjegyzés? Nincs? Tudunk egyben szavazni a felsorolt napirendi pontokról? Tudunk. Szavazzunk! Mehet! Megállapítom, hogy… Indítsuk újra, jó? Szavazzunk most! Ott a géppel valami gond van, Fekete úr gépével. Megállapítom, hogy 4 igen szavazat, ellenszavazat és tartózkodás nélkül a bizottság elfogadta a tárgyalandó napirendi pontokat. Fel vannak cserélve a mikrofonok. Technikai hiba miatt újabb szavazást indítsunk! 4 igen szavazat, ellenszavazat és tartózkodás nélkül a bizottság elfogadta a napirendet elfogadta.

HATÁROZATA



A Pénzügyi Ellenőrző Bizottság úgy dönt, hogy az ülés napirendjét az alábbiakban határozza meg:

Az ülés napirendje:
	1.
	Ellenőrzési jelentés a BETISZK Gazdasági Szervezete (1074 Budapest, Dohány u. 65.) ellenőrzéséről

	 
	Előterjesztő: Sárádi Kálmánné dr.

	2.
	Ellenőrzési jelentés a Humán Erőforrás Menedzsment Főosztály tevékenységének ellenőrzéséről
Előterjesztő: Sárádi Kálmánné dr.

	3.
	Ellenőrzési jelentés a Budapesti Közlekedési Zártkörűen Működő Részvénytársaság (1072 Budapest, VII. Akácfa u. 15.) által a Főpolgármester kérésére összeállított külső szerződések listáinak teljességi ellenőrzéséről
Előterjesztő: Sárádi Kálmánné dr.

	
	

	4.
	Ellenőrzési jelentés a Fővárosi Önkormányzat Gyermekotthona (3345 Mónosbél, Dózsa György u. 12.) lefolytatott ellenőrzésről
Előterjesztő: Sárádi Kálmánné dr.

	5.
	Ellenőrzési jelentés a Fővárosi Önkormányzat irányítása alá tartozó Budapesti Operettszínház (1065 Budapest, Nagymező u. 17.sz.) szerződéses kapcsolatainak, a Fővárosi Közgyűlés 2493/2010. ((XII.15.) Főv. Kgy. számú határozatban megfogalmazottak és a hatályos javadalmazási szabályzatokban leírtak gyakorlati alkalmazásának, érvényesülésének, valamint az intézmény 2007-2010. évi beszámolóinak vizsgálatáról
Előterjesztő: Sárádi Kálmánné dr.

	6.
	Ellenőrzési jelentés a Fővárosi Önkormányzat Gazdasági TISZK Gazdasági Szervezete ellenőrzéséről (1011 Budapest, Ponty u. 1-3.)
Előterjesztő: Sárádi Kálmánné dr.

	7.
	Ellenőrzési jelentés a Fővárosi Önkormányzat Petrik TISZK Gazdasági Szervezete (1146 Budapest, Thököly út 48-54) ellenőrzéséről
Előterjesztő: Sárádi Kálmánné dr.

	8.
	Ellenőrzési jelentés a Fővárosi Önkormányzat Építőipari TISZK Gazdasági Szervezete (1087 Budapest, Mosonyi u. 6.) ellenőrzéséről
Előterjesztő: Sárádi Kálmánné dr.

	9.
	Egyebek



Szavazás:    4    igen,     0      nem,     0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

1. napirendi pont
Ellenőrzési jelentés a BETISZK Gazdasági Szervezete (1074 Budapest, Dohány u. 65.) ellenőrzéséről

Andó Sándor: Ennek megfelelően az első napirendi pont az Ellenőrzési jelentés a BETISZK Gazdasági Szervezete ellenőrzéséről. Kérdezem, hogy van-e szóbeli kiegészítés? Nincs szóbeli kiegészítés. Kérdezem, hogy van-e kérdés? Nincs. Megjegyzés? Nincs. Jó, végül is azt lehet mondani, hogy a visszaellenőrzés elérte a célját, a Pénzügyi Ellenőrző Bizottság kérte, hogy az ellenőrzésről kapjon tájékoztatást. Nagy hiányosságok nem tapasztalhatók, de végül is még két megjegyzést azért tett a belső ellenőrzés, vélhetően meg fogják oldani. Tehát javaslom, a határozati javaslat: A Pénzügyi Ellenőrző Bizottság az utóvizsgálatról szóló ellenőrzési jelentést tudomásul veszi. Szavazzunk most! Megállapítom, hogy 4 igen szavazattal, ellenszavazat és tartózkodás nélkül a jelentést tudomásul vette.

A Pénzügyi Ellenőrző Bizottság úgy dönt, hogy a BETISZK Gazdasági Szervezete (1074 Budapest, Dohány u. 65.) ellenőrzéséről szóló jelentést tudomásul veszi.

Szavazás:    4    igen,     0      nem,     0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

2. napirendi pont
[bookmark: N1T]Ellenőrzési jelentés a Humán Erőforrás Menedzsment Főosztály tevékenységének ellenőrzéséről 
Előterjesztő: Sárádi Kálmánné dr.

Andó Sándor: Következik az Ellenőrzési jelentés a Humán Erőforrás Menedzsment Főosztály tevékenységének ellenőrzéséről. Kérdezem, hogy van-e szóbeli kiegészítés? Nincs. Van-e kérdés? Megjegyzés? Jó, akkor az ellenőrzésről szóló jelentést a Pénzügyi Ellenőrző Bizottság tudomásul vette. Szavazzunk most! Megállapítom, hogy 4 igen szavazattal, ellenszavazat és tartózkodás nélkül a határozati javaslatot a Pénzügyi Ellenőrző Bizottság elfogadta. 

A Pénzügyi Ellenőrző Bizottság úgy dönt, hogy a Humán Erőforrás Menedzsment Főosztály tevékenységének ellenőrzéséről szóló jelentést tudomásul veszi.

Szavazás:     4    igen,     0      nem,     0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


3. napirendi pont
Ellenőrzési jelentés a Budapesti Közlekedési Zártkörűen Működő Részvénytársaság (1072  Budapest, VII. Akácfa u. 15.) által a Főpolgármester kérésére összeállított külső szerződések listáinak teljességi ellenőrzéséről
Előterjesztő: Sárádi Kálmánné dr.

Andó Sándor: Következik az Ellenőrzési jelentés a Budapesti Közlekedési Zártkörűen Működő Részvénytársaság által a Főpolgármester kérésére összeállított külső szerződések listáinak teljességi ellenőrzéséről. Na, most itt végül is az ellenőrzés megállapította, hogy 71 jelentés nem szerepelt abban a listában, amelyet Főpolgármester úrnak megküldtek, ebből a magyarázatot elfogadta többségében, és 5 esetben viszont nem fogadta el a magyarázatot, és hát kérdezem, hogy evvel kapcsolatban akkor mi a végső konzekvencia? Nem voltak jelentős szerződések, talán csak egy ügyvédi iroda esetében, és formailag vélhetően rendben van, annak ellenére, hogy ez a kommunikáció nem volt megfelelő, s annak a tartalmát vizsgálták teljesítési dokumentációt a szerződések mellett. Kérdezem, a BKV részéről van itt valaki? Akkor inkább Önt kérdezem. Tessék mondani egy nevet!

Dr. Környei Éva: Környei Éva vagyok, a BKV jogi igazgatója. Ez az ellenőrzés igazából egy szerződéses lista ellenőrzésére terjedt ki, tehát maguknak a szerződéseknek a teljesítésével kapcsolatban nem történt ellenőrzés. Mi adtunk egy táblázatot, egy szerződéses listát, és utána a belső ellenőrzés pedig lekért egy bizonyos időszaknak a teljesítését, és a két listát vetette egybe. Azért nem talált 71 szerződést ebben a szerződéses listában, mert a két időszak eltérő volt, voltak olyan szerződések, amik azóta már megszűntek, tehát ezeket nem tüntettük föl a táblázatban. Az az 5 szerződés közül talán 2 vagy 3 nem is volt kifizetés abban az időszakban, amikor kérték a szerződéses listát, egy-két szerződés volt az, ami hát sajnos adminisztrációs hiba maradt ki ebből a listából. Még nem áll rendelkezésre a BKV-nál sajnos olyan szerződéses elektronikus program, ami teljes egészében 100 %-osan feltüntetné vagy összeszedné a BKV szerződéseit. Éppen ezért kézzel, tehát manuálisan kellett összeállítani ezt a listát, ezért maradhatott ki ez az 1800 szerződés közül ez az 5 darab szerződés. Tehát egy ilyen adminisztrációs hiba miatt maradt ki. 

Andó Sándor: Mint ahogy mondtam korábban, hogy végül is összességében egy ügyvédi iroda díjazása jelentős, és itt a teljesítésigazolás dokumentációja mégis abból a szempontból érdekes, hogy én ezt a magyarázatot nagyon szívesen elfogadom, hogy ……(nem érthető), de miért pont ez az öt szerződés maradt ki? Mert ha csak a négy szerződés maradt ki, azt könnyebben tudomásul tudom venni. Azt mondom, az a 18 millió is azt lehet mondani, ezekhez képest talán nem egy jelentős, de mégis, amikor ott van, hogy a leírásban, hogy konzultáció, tehát fölmerül, hogy egyáltalán van ennek az ügyvédi iroda teljesítményének írásos nyoma? Tudjuk ezt?

Dr. Környei Éva: Természetesen van, hogy miért pont ez maradt ki, én úgy gondolom, véletlenszerű lehetett. Ez úgy történt, hogy az SZÁP szerződés nyilvántartása lett kiegészítve a különböző területek által megküldött adatokkal, és itt történt az adminisztrációs hiba. Tehát az a kolléga, aki kiegészítette a területek által megküldött adatokkal ezt az alapszerződéses listát, valamilyen ok miatt az 1800 sor után ezt az öt szerződést nem vezette át ezen a listán. Ez nem szándékosan maradt ki, hanem véletlenül.

Andó Sándor: Jó. Köszönöm. Kérdezem a belső ellenőrzés jelenlévő képviselőjét, hogy a teljesítés dokumentációját nem vizsgálták?

Novák József: Novák József vagyok, vizsgálatvezetőként dolgoztam ebben a vizsgálatban. Itt nem terjedt ki a vizsgálat erre. Egy másik BKV vizsgálatnál természetesen néztünk teljesítéseket is, de most ebben az esetben csak azt néztük, hogy a lejelentett listában valamennyi szerződés benne van-e, ami a BKV-nál föllelhető, és azokat a kockázatokat kerestük, hogy hol lehet ilyen hiba, hogy adminisztráció vagy bármi miatt esetleg elmaradt valamilyen szerződés bemutatása, és valóban így volt, ahogy az igazgató asszony elmondta a történetet. Mi is azt láttuk, hogy egy adminisztrációs baki miatt került ez ki, és sajnálatos, hogy ez az 5 darab nem kapott kellő magyarázatot. Tehát mindenképpen be kellett mutassuk értéktől függetlenül, mert azt nem tudom megmondani, hogy most, illetve, gondolom, hogy van igazolás, még ami az SZAP rendszerből szedtük ezeket az iratokat, az viszont olyan zárt rendszer, hogy oda telesítés igazolás nélkül, több szintű, nem tudom elképzelni, hogy bekerüljön adat. Az a sajnálatos, hogy ezek emellett a nagy SZÁP rendszer mellett még manuális, kézi összeállítások működnek, ami ki is jön a jelentésből. Tehát nekünk inkább az volt a problémánk, hogy az a kockázat, hogy nagy összegeket fordítanak ilyen feladatokra, és mégis előfordulhat, hogy 5 szerződés kimarad. Hogy aztán az 100 ezer Ft vagy 100 millió, ez a kockázat valósan megvan. Ennyit tudok elmondani.

Andó Sándor: Köszönöm. Van-e más kérdés, megjegyzés? Fekete László képviselő úr!

Fekete László: Köszönöm szépen a szót. Én azért avval nem teljes mértékben értenék egyet, hogy lecsökkentettük öt darabra a nem szerepeltetett szerződések számát, hiszen az öt között is van egy olyan, ami a megszüntetés miatt nem szerepelt a listán, de utólagos kifizetés történt. És a másik 66 darabban nem lehet ilyen, amelyik megszüntetés miatt nem szerepel, de még lehet utólagos kifizetés? Tehát a teljes képalkotáshoz hozzátartozna, hogy azt az összesen 71 darab szerződést szerepeltessük azért a listán akár megszűnt azóta, akár nem, hiszen még fönnáll a lehetősége, hogy kifizetés történhet ezeknek a terhére.

Dr. Környei Éva: ….. (mikrofon nélkül, nem érthető) nem volt kifizetés, a problémát én abban látom, hogy a tőlünk bekért listának az időtartama, illetve utána a teljesítés, tehát a lekért teljesítés időtartama elvált egymástól. Tehát amikor a teljesítéseket lekérték, abban még szerepeltek olyan szerződések, ez egy korábbi időszak volt, amik már, ugye amikor nekünk kellett összeállítani a listát, abban az időszakban már réges-rég megszüntetésre kerültek. Egy volt ez a szerződés, ami valószínűleg valamikor pont akkor szűnhetett meg, és még az utolsó teljesítés, nálunk általában 60 napra fizet a BKV, az még ugye túlnyúlt a megszüntetés dátumán. Tehát van ez így, hogy a december 31-el megszűnik egy mondjuk, ügyvédi szerződés, az utolsó hónap pedig ugye a még utána történik a kifizetés. Tehát ez történhetett itt is.

Fekete László: ……(mikrofon nélkül, nem érthető) ez nem tud teljessé válni ez a tiszta kép.

Dr. Környei Éva: ……(mikrofon nélkül, nem érthető) január 1-től 31-ig hatályos szerződések listáját, abban nem szerepeltetem, mondjuk a 2009-ben megszűnt szerződéseket, akkor sem, hogyha még mondjuk az év elején történik kifizetés. Én úgy gondolom, hogy értelmeztük, hogy mit kért tőlünk a tulajdonos, s annak megfelelően, legjobb szándékunk szerint próbáltuk ezt teljesíteni. Egyébként láttuk mi is, hogy a szerződéstár nyilvántartásnál hiba van, hogy nem pontos, és függetlenül ettől az ellenőrzéstől már elkezdődött egy olyan informatikai háttérnek a kiépítése, ami a jövőben ezt át tudja hidalni. Tehát ez ki lesz javítva. Az intézkedési terv is ezt tartalmazza.

Andó Sándor: Pajor Tibor alelnök úr!

Pajor Tibor: Köszönöm a szót. Először is az szeretném megkérdezni, hogy mi indokolja egyébként ezt a mértékű szerződés mennyiséget? Most, ha csak arra gondolok, hogy durván van talán ezer működőképes busz a BKV-nak, ehhez képest viszont van 1800 körüli szerződése, akkor számomra ez azt jelzi, hogy a BKV feladatai közül jó néhány ki van szervezve különböző társaságokhoz. Aztán ne vegye személyeskedésnek, minden gazdasági társaságnál meg szoktam kérdezni, hogy van saját jogi osztályunk, Önöknek is van saját jogi osztálya, akkor miért kell ennyi ügyvédi, tanácsadói szerződést kötni? Feltételezem, hogy ha egy cég jogi osztályt üzemeltet, akkor oda olyan jogászokat vesz fel, aki avval a területtel többé-kevésbe tisztában van. Innentől kezdve, számomra ezek nem elfogadható. Gyakorlatilag ezeket összeadom, durván ilyen százas számra, százas szám az az ügyvédi tanácsadói szerződés, ami itt ebben a jelentésben szerepel. Ráadásul, tényleg ilyen teljesen abszurdak is vannak közte, például adózási kérdés. Miért kell adózási kérdésekkel kapcsolatban bárkinek kifizetnünk 8 és fél millió Ft-ot? Én feltételezem, hogy van egy könyvelő irodája a BKV-nak, gondolom, most nem is a legutolsó az országban, nem ismerik az adózási jogszabályokat? Vagy nem tudunk egy embert keresni, aki mondjuk, 4 millió Ft-ért kívülről megtanulná az összeset, és adott esetben ott házon belül elmondaná, hogy milyen jogszabályok alapján kellene működni? Azért ne felejtsük el, hogy ez a cég az, ami a legnagyobb veszteséget okozta az elmúlt évtizedekben a fővárosnak, és ehhez képest én ezeket nem tudom elfogadni. Tehát Önöknek szerintem az lenne a feladatuk először is, hogy átvizsgálni egyébként a korábbi rendszerben, mondjuk az előző 20 évben kötött szerződéseket, és megnézni, hogy azok a szerződések okoztak-e anyagi kárt a BKV-nak. Ha igen, akkor abban az esetben tessék megtenni a megfelelő lépéseket, és egyébként ezen a gyakorlaton szerintem meg változtatni kell. Próbálják ezeket a feladatokat házon belül megoldani, mert én mindig azt mondom, hogy az a szerencséje ennek a bizottságnak, hogy nem jönnek el ide a budapesti választópolgárok, a szavazók, mert ha látnák azt, hogy mikről beszélgetünk, én azt hiszem, itt nem sok szavazatot kapna egyik társaság sem. Köszönöm.

Hanzély Ákos az ülés ezen szakaszában megérkezett. A bizottság 5 fővel határozatképes.

Andó Sándor: Köszönöm. Kíván reagálni? Akkor tessék!

Dr. Környei Éva: Igen, egy részére legalábbis. Én úgy gondolom, hogy ennek az 1800 szerződésnek egy ksi része az ügyvédi szerződés. Miért kell adózásra ügyvédet fogadni? Elég nagy cég a BKV, és a NAV rendszeresen ellenőriz minket, ami meg is állapít bizonyos hibákat, itt az adószakértőnk, vagy az adójogászunk eredménnyel szokta képviselni a BKV érdekeit, tehát a NAV által tett megállapítások egy nagy része mindig visszavonásra kerül. Ezt a belső kollégák nem biztos, hogy el tudnák látni. S hogy okoztak-e kárt ezek a szerződések, egy nagy BEO ellenőrzésünk 650 külsős szerződést vizsgált át, és feljelentés is történt ebben a tárgyban, ami ugye a Hagyó-ügyhöz lett egyesítve. Tehát ott elég sok külsős szerződést tárgyalnak, külsős tanácsadói szerződést.

Andó Sándor: Köszönöm. Úgy látom, hogy más jelentkező nincs, módosító javaslat nincs. Pénzügyi Ellenőrző Bizottság az ellenőrzési jelentést tudomásul vette. Szavazzunk most! Megállapítom, hogy 4 igen szavazattal, ellenszavazat nélkül és 1 tartózkodással a határozati javaslatot tudomásul vette. Köszönöm szépen.




	A Pénzügyi Ellenőrző Bizottság 112 /2012. (12.11.) PEB sz.
HATÁROZATA



A Pénzügyi Ellenőrző Bizottság úgy dönt, hogy a Budapesti Közlekedési Zártkörűen Működő Részvénytársaság (1072  Budapest, VII. Akácfa u. 15.) által a Főpolgármester kérésére összeállított külső szerződések listáinak teljességi ellenőrzéséről szóló jelentést tudomásul veszi.

Szavazás:     4    igen,      0     nem,      1    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


4. napirendi pont
Ellenőrzési jelentés a Fővárosi Önkormányzat Gyermekotthona (3345 Mónosbél, Dózsa György u. 12.) lefolytatott ellenőrzésről
Előterjesztő: Sárádi Kálmánné dr.

Andó Sándor: Következik: Ellenőrzési jelentés a Fővárosi Önkormányzat Gyermekotthonában (3345 Mónosbél, Dózsa György u. 12.) lefolytatott ellenőrzésről. Kérdezem, hogy van-e szóbeli kiegészítés? Nincs? Nincs. Akkor a Pénzügyi Ellenőrző Bizottság az ellenőrzési jelentést tudomásul vette. Szavazzunk most! Megállapítom, hogy 5 igen szavazattal, ellenszavazat és tartózkodás nélkül a bizottság elfogadta a határozati javaslatot.

A Pénzügyi Ellenőrző Bizottság úgy dönt, hogy a Fővárosi Önkormányzat Gyermekotthona (3345 Mónosbél, Dózsa György u. 12.) lefolytatott ellenőrzéséről szóló jelentést tudomásul veszi.

Szavazás:     5    igen,      0     nem,      0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


5. napirendi pont
Ellenőrzési jelentés a Fővárosi Önkormányzat irányítása alá tartozó Budapesti Operettszínház (1065 Budapest, Nagymező u. 17. sz.) szerződéses kapcsolatainak, a Fővárosi Közgyűlés 2493/2010. ((XII.15.) Főv. Kgy. számú határozatban megfogalmazottak és a hatályos javadalmazási szabályzatokban leírtak gyakorlati alkalmazásának, érvényesülésének, valamint az intézmény 2007-2010. évi beszámolóinak vizsgálatáról
Előterjesztő: Sárádi Kálmánné dr.

Andó Sándor: Következik az 5-ös számmal jelzett ellenőrzési jelentés: Ellenőrzési jelentés a Fővárosi Önkormányzat irányítása alá tartozó Budapesti Operettszínház (1065 Budapest, Nagymező u. 17. sz.) szerződéses kapcsolatainak, a Fővárosi Közgyűlés 2493/2010. ((XII.15.) Főv. Kgy. számú határozatban megfogalmazottak és a hatályos javadalmazási szabályzatokban leírtak gyakorlati alkalmazásának, érvényesülésének, valamint az intézmény 2007-2010. évi beszámolóinak vizsgálatáról. Van-e szóbeli kiegészítés? Tessék!

Novák József: Annyit szeretnék csak hozzátenni ehhez, Novák József vagyok és ezt a vizsgálatot is én vezettem, hogy az Operettszínháznál az intézkedési tervet elkészítették, azt módosíttattuk, majd ennek az intézkedési tervnek a végrehajtása is két ütemben történt. Volt egy részteljesítés és a színház részéről a javaslatokat elfogadták, beépítették a feladataik közé, illetve időközben az önkormányzatnál a szakmai területek bevonásával elkészült az a fajta szabályozás, ami ezt a kérdést, ami elindította ezt a vizsgálatot, rendezte. Magyarul, a társaságoknál elfogadott javadalmazási szabályzathoz igazodóan elkészült a közalkalmazotti vezetőre vonatkozó szabályozás is. Illetve itt annyi van még, hogy az októberi közgyűlés fogadta el ezt, november 1-jével lépett hatályba. Tehát a Kerényi úrnak, amikor elkészült az új munkaköri leírása, és elfogadta a munkaszerződések módosítását arról még kértünk egy tájékoztatót. Más tekintetben a vizsgálat elérte úgy gondolom a célját, úgyhogy ennyi van hátra a feladattal kapcsolatban. Köszönöm.

Andó Sándor: Én is köszönöm szépen. Pajor Tibor alelnök úr!

Pajor Tibor: Szeretném megkérdezni, hogy egyébként milyen munkakapcsolat volt Önök és Kerényi úr között, mert itt a Kerényi úrnak a kiegészítései, hát hogy is mondjam, elég ilyen arrogáns hangnemnek tűnnek a számomra, ilyen nagy betűkkel kiemelve az Önök vizsgálatára, tehát megjegyzéseit számtalan felkiáltójel, azért az nekem furcsa. Úgy gondolom, hogy maga a jelentés egyébként még csak nem is fest negatív képet egyébként a színházról, sőt, egy ilyen átfogó dicsérettel indul, és ehhez képest én úgy látom, hogy a vizsgálatot végzőket azért elég komolyan kritizálta az ügyvezető igazgató úr. Ez nekem nagyon furcsa. S akkor még lenne egy ilyen szakmai kérdésem is, a 21. oldalon szerepelnek a különböző évek során kifizetett szerzői jogdíjak. S a kérdésem az lenne, hogy 2007-ben 200 millió Ft jogdíjat fizettünk ki, és ez 2011-re lecsökkent 120 millió Ft-ra. Mi lehet ennek az oka? Hogy valami nem egzakt mérés nyomán történik, hanem egy változó dolog?

Novák József: Az első kérdésre annyi lenne a válaszom, hogy az egész vizsgálat alatt egy kettősség jellemezte ezt az egész ügyet, illetve a Kerényi úr meg is vádolt bennünket, hogy kétarcú a jelentés, mert amíg tényleg egy nagyon fegyelmezett és egy profi társulattal találkoztunk, ahol több mint 300 közalkalmazottat egy nagyon szerény javadalmazással rendszerben tudnak tartani, és egy nagyon magas színvonalat tudnak prezentálni, vagy bemutatni. Addig érdekes volt, hogy a gazdálkodásban azért megtapasztaltuk ezt a külföldi produkciók menedzselése és egyéb tekintetben a Kerényi úrnak ez a fajta egyéni érdekérvényesítő képessége, a saját műveinek ugye a prezentációjával kapcsolatban. Itt érezte ezt a kettősséget, hogyha mi elfogadjuk, hogy mennyire szabályozott és mennyire fegyelmezett és mennyire kíván az Operettszínháznak a tevékenysége, akkor miért kritizáljuk éppen az ő munkáját, holott azt tükrözi a színház. Na, most ebben azért mi próbáltunk rámutatni, hogy a tulajdonosi érdekre, illetve hát arra a tájékoztatóra, amit a nonprofit társaságok esetében hozott a közgyűlés határozatot a javadalmazásokra, és természetesen ez ugye nem volt illeszthető a közalkalmazotti rendszerbe, de mégis a főpolgármester úr írt hozzá egy tájékoztatót, amelyben kérte, hogy ezt irányelvként a saját tevékenységükben fogadják el. Mi azt tapasztaltuk, hogy elvben elfogadja, de a gyakorlatban mégis csak különféle megoldásokkal, rendkívül ügyes és kreatív megoldásokkal megtalálták azt a módot, ahogy ez alól ki lehet bújni, és ezt sérelmezte a Kerényi úr, hogy mi ezekre rámutattunk, és ezt visszautasította. Pedig ez egy egyszerű, természetes dolog, én azt gondolom, hogy aki ilyennel foglalkozik, annak képben kell lenni ezzel, és ezt a kockázatot be kell mutatni, aminek az eredményeképpen én úgy gondolom, a Városházáról is a megfelelő szakemberek ezt átlátták, és el tudták készíteni azt a javadalmazási szabályzatot, ami az ő esetében is helyrehozza ezt a kérdést, illetve megteremt egy olyan lehetőséget, hogy akár nonprofit kft. igazgatója valamelyik színház területen, akár közalkalmazott, hasonló eséllyel tudjon ebben a tevékenységben indulni. Ne legyen gátolva az ő művészi szabadsága, de természetesen azt tiszteletben kell tartani, hogy itt a tulajdonosi érdek is megjelenjen. Azt gondolom, hogy ez a vizsgálat ezért fájt a Kerényi úrnak, hogy amíg az ő esetében a közalkalmazotti szabályok elég kemény korlátot jelentenek, addig egy nonprofit társaság esetében ugye ezek szabad utat kapnak a költségelszámolások révén. És ők egymás tevékenységét jobban látják, mint a sajátjukat. Na, most ezt én próbáltam neki bemutatni, hogy ezt nem lehet így viszonyítani, és ezért voltak a nagybetűs megjegyzései folyton, hogy arról ne beszéljünk. De ezt nem tudtam eltűntetni az anyagból, tehát meg kellett igenis jelentetni azokat a dolgokat, amit úgy értékelt az ellenőrzés, hogy nagyon profi módon és nagyon fegyelmezetten szabályozni tudták, és természetesen azt is, amikor a saját menedzsmentjét mondjuk zsákutcába kényszerítve, a gazdasági igazgatót és az ügyvezető igazgatót olyan helyzetbe hozta, hogy a saját teljesítményét ki kellett fizessék. És ezt úgy mutatta be, hogy erről nem tehet, tehát ezek a megoldások azt hiszem feloldásra kerültek most ezzel a szabályozással. Én azt gondolom, hogy ez a kétarcúság így itt tisztázódott és megértette Kerényi úr is a mi észrevételeinket. Ehhez a másik kérdéshez viszont azt tudom mondani, hogy itt ugye van egy csillaggal ellátott megjegyzés, időarányos kifizetés, 2011-ben mi nem vizsgáltuk csak ott azt hiszem, hogy szeptember 30-ig, tehát az ottani jogdíjakat tudtuk bemérni, aminek az aránya most így év végére meg nem mondom, de talán közel 2010. évi szinten alakulhat az év végére. Tehát a kifizetések azok még nem teljes időszakot fedték le itt ebben az esetben, ott ahol meg is van jegyezve ez, azt hiszem, hogy 10. hó 31-ig elszámolt jogdíjakat tartalmazzák. Tehát a jogdíj kifizetések azok kb hasonló ütemben történtek, attól, függ, hogy a produkcióban akkor milyen változások történtek, hogy milyen szereposztás volt, de evvel nekünk nem volt gondunk. Tehát ebben a tekintetben nem volt gondunk, és a színház teljesítménye az kiváló, azt gondolom, példaértékű, bármelyik másik színház elé lehet mondani, úgy a szabályozás, a gazdálkodás, azok az ötletek, amit alkotnak, ahogy a munkáltató a munkaügyi kapcsolatokat kezeli, ahogy meg tudja tartani azokat a kiváló színészeket, és ebben kiváló eredményt hoz, ezek a külföldi produkciók. Ott volt még némi gondjuk az elszámolásban, az majd egy következő vizsgálat szerintem még abban is fog tudni segíteni, hogy rendeződjenek. De azt gondolom, hogy a vizsgálat elérte a célját, mert az, amire irányult a Kerényi úrnak a díjazása, és a többi nonprofit igazgatónak a díjazása valamilyen szintig szinkronizálásra került. Gondolom ez, nem tudom, de azt gondolom, hogy az ő megelégedését is eléri. Hát majd meglátjuk, hogy ha aláírta a munkaszerződés módosítását vagy elfogadta az új munkaköri leírását. Ez akkor mondható ki. Erre kértük, hogyha ez megtörtént, akkor még kapjunk tájékoztatást. Köszönöm.

Andó Sándor: A jogdíjakkal kapcsolatban volt itt egy-két megjegyzés az ellenőrzési jelentésben. Én azt kérdezem, hogy a Vidra Kft., meg a Pentaton, meg a többi kft. esetében a szerződést az Operettszínház részéről ki írta alá?

Novák József: A vizsgálat során szerzett tapasztalatok szerint a szerződések nagy részét a Kerényi úr írja alá, de előfordultak olyan esetek is, amikor az ügyvezető igazgató és a gazdasági igazgató együttesen írt alá szerződést. Ez többnyire az volt, ahol a Kerényi úr érintett volt, tehát egyéb esetben a Kerényi úr írja alá a szerződéseket. Most a Vidra vagy a Pentaton esetében ezt nem tudnám megmondani, de azt gondolom, hogy az ő esetükben, ha jól emlékszem, a Sárdi Mihály úr és az Oros Péter gazdasági igazgató együttesen írta alá.

Andó Sándor: Az Operettszínháznak a működési bevételei között a fenntartó támogatása jelentős. Az föl sem merül, hogy a fenntartó részéről mondjuk, az ilyen összeférhetetlen szerződéseket nem írhatja alá a Kerényi úr? Számára ez összeférhetetlen. Ebben a belső ellenőrzésben erről nincs megjegyzés. Én azt gondolom, hogy ez önmagában, hogy többszörösen is ismétlődik, kérdezem, hogy van-e itt valaki az Operettszínház részéről, mert akkor nagyon mélyen nem megyek bele. Nincs. Tehát azt gondolom, hogy ez összeférhetetlen, és annak, hogy nem vagyok teljesen biztos abban, hogy nem kellett volna fölmerülni az ellenőrzés részéről itt a hűtlen kezelésnek az alapos gyanúja? Azt mondom, hogy nem vagyok biztos, evvel szemben Önök meg biztosak abban, hogy ennek nem kell fölmerülnie. Én azt gondolom, hogy egy olyan helyzetben, amikor egy összegben 15 évre valaki vásárol jogdíjat, de viszont 15 évig garancia van arra, hogy együttműködik. Én azt gondolom, hogy itt legalább a gyanúnak föl kell merülnie, hogy itt valamilyen összefonódásnak nem kell lenni, de lehetséges. Illetve az ellenőrzés nem tárta föl azt, hogy a különböző jogdíjakat képviselő kft-éknek a tulajdonosi szerkezete az fölveti-e a további problémákat, vagy nem vet föl. Szöveges részben pedig én azt gondolom, hogy itt alapvetően azért vitám van a belső ellenőrzéssel, különösen a 11. oldalon a C pontban azt írja az ellenőr, hogy a szabályozás, mint irányelv, a közintézmény vezetőjére csak eltérő rendelet hiányában alkalmazható. Én azt mondom, hogy eltérő rendelet akkor lenne, ha az Operettszínházra lenne egy eltérő rendelet, de ilyen rendelet nincs. Továbbiakban úgy folytatja az ellenőr, hogy ezt írja az SZTV 33. § és KJT 42. és 43/a § ilyen eltérő rendeletnek számítanak. Véleményem szerint nem számítanak ilyen rendeletnek, de én nem vagyok jogforrás, és a tévedés jogát fenntartom, a lényeg az, hogy ha rendeletet alkotunk, akkor magasabb rendű jogszabályokkal összhangban kell lenni. Azt lehet mondani, hogy mi javadalmazási szabályzatunk nem felel meg a magasabb rendű jogszabálynak, de azt nem lehet mondani, hogy a mi rendeletünk, amelyik megfelel egy magasabb jogszabálynak, az azért nem alkalmazható valamely más gazdálkodó szervezetre, mert az rendeletnek számít. Nem, az törvénynek számít. A mienk meg rendeletnek számít, és ettől eltérő rendelet pedig nincsen. Tehát ez az érvelés, véleményem szerint, és hangsúlyozom, hogy véleményem szerint, nem állja meg a helyét. A továbbiakban pedig én azt gondolom, hogy evvel a szerzői joggal, meg egyáltalán, hogy nem is az összegszerűséggel, hanem inkább az elvvel, hogy ez mennyire jogszerű, és mennyire elfogadható, ez egy külön jogi vizsgálatot megérdemelne. Nem megbántva a belső ellenőrzést, hogy azt mondja, hogy az adminisztráció az viszont rendben van, szerződést, ugye aláírta az Operettszínház igazgatója, meg aláírta a jogi képviseletet ellátó kft., s akkor ez így rendben van. én azt mondom, hogy ez így nincs rendben. S evvel kapcsolatban én azt gondolom, hogy egy jogi szakvéleménynek mindenképpen helye lenne, és így összességében azt mondom, hogy természetesen vannak az ellenőrzésnek olyan részei, amelyek nagyon jó dolgokat állapít meg. De végül is nem igazán ez itt a probléma, és nem is ezért lett ez a vizsgálat, célvizsgálat elrendelve, hanem pont azért, hogy a javadalmazási szabályzat érvényre juttatását valamilyen módon rendezze. Én ezt a jelentést természetesen föl fogom tenni szavazásra, de azt javaslom a bizottságnak, hogy ne fogadja el. Ebben a formában ne fogadja el, mert itt vannak nyitott kérdések. Nyitott kérdés a jogi megalapozottság, ami vonatkozik erre a megjegyzésre, hogy egy rendeletnek tekinthető, másik részről pedig, hogy a szerződések aláírásával kapcsolatban, mikor egy személyben írt alá az Operettszínház igazgatója, hogy jogszerűen járt-e el. Tehát én evvel kapcsolatban egy jogi szakvéleményt mindenképpen szeretnék kérni. Természetesen a bizottság dönthet másképp. Köszönöm szépen. Több jelentkező van. Először megadom a szót a jelentkezőknek, és utána Janza úrnak a viszontválaszra. Pajor Tibor alelnök úr!

Pajor Tibor: 12. oldalra szeretnék hivatkozni. Az f bekezdésben pontosan ez a 15 éves szerződéssel kapcsolatban van egy mondat: A megoldás egyrészt lehetővé teszi a jogszerző és a rendezési feladatot is ellátó személy (Főigazgató), illetve a megrendelő fél (Operettszínház) direkt pénzügyi kontaktusának mellőzését. Másrészt a társaságoknak történő kifizetés a felek adó és járulékfizetési kötelezettségének „optimalizálását” is elősegíti. Hát megmondom őszintén, hogy nem szeretnék ilyen jelentéseket olvasgatni, amiben optimalizálásról beszélünk. Én úgy gondolom, hogy mindent úgy kell csinálni, ami normális, törvényszerű és ne optimalizálgassunk semmit. A másik már egy általánosabb kérdés, hogy itt a jogdíjakkal kapcsolatosan, hogy a jogdíj mértékét azt milyen jogszabály állapítja meg? Itt a 23. oldalon látjuk, hogy különböző feladatokért különböző százalékos jogdíj szerepel a táblázatban, például dramaturg 0,5%, gondolom ez a jegybevétel utáni összeg, rendező 2,5%, szerző 3,5%, szöveg 1%. Van valami jogszabály, vagy saját maguk megállapodtak saját magukkal, hogy ennyi lesz a jogdíj, amit felveszünk? Mi alapján állapítják ezt meg? Ha nincs erre egy egységes jogszabály, akkor viszont elképzelhető az, hogy más színházunknál ugyanezekért a tevékenységeknél más mértékű jogdíjat fizetünk? Akkor viszont felmerül a kérdés, hogy nem kellene ezt valahogy egységesíteni, mert gyakorlatilag akkor itt rendezőket, igazgatókat különböztetünk meg egymástól, ami nem biztos, hogy egy szerencsés dolog.

Andó Sándor: Balog Gábor képviselő úr!

Balog Gábor: Köszönöm szépen. Én azt szeretném megkérdezni először is, hogy a 6-os, 7-es számú melléklet az csak címében tér el a 3. oldalon jelzettektől vagy tartalmában is? Én attól tartok, hogy tartalmában is, ugye, mert a 6-os számú melléklet a 3. oldal szerint a Budapesti Operettszínház feladatmutatóinak alakulása, míg az anyagban az engedélyezett létszámkeret szerepel. A 7-esben az Operettszínház bevételeinek és nézőszámának alakulása, míg az anyagban a közalkalmazotti létszám és a havi illetmények megoszlását mutatja. tehát teljesen más. Illetve, ugye mivel ezt a jogdíjat megkérdezték, nincsenek itt az Operettszínháztól, nem tudom, mennyire érvényes a kérdés, hogy mi alapján döntik el, hogy mely külföldi turnékat vállalják el vagy szerződik-e, nem tudom? Gondolok itt például a bukarestire, ami azóta, amióta kinn vannak, mindig veszteséges. És még hozzá elég nagy tételekkel, 1 millióval, 600 ezerrel, 2 millióval, és a nézőszám is igen csekély. Tehát ezek szerint egy 400 fős helyiségben adják elő a müncheni, mondjuk előadásonként több mint 2000-es létszámú nézőszámmal szemben. Gondolom, hogy erre Önök nem tudnak válaszolni, hogy vajon mi alapján dől el, hogy hova mennek ki külföldi turnéra, és hogy ennek mi lehet az oka, illetve az, hogy ezek mindig veszteségesek, hogy ezzel tud-e valamit kezdeni a tulajdonos? Lehet, hogy ezt nem kéne erőltetni az ilyen jellegű fellépéseket. Köszönöm.

Andó Sándor: Köszönöm. Belső ellenőrzés részéről van-e reakció? Dr. Janza úr!

Dr. Janza Péter: Az anyagot én nem ismerem, mert összeférhetetlen vagyok a kérdésben, tehát én ezt írásban be is jelentettem annak idején a Főjegyző asszonynak, az ellenőrzést nem én felügyeltem. Viszont fölmerült itt egy olyan kérdés a 11. oldal környékén, amikor a főváros javadalmazási szabályzatánál más jogszabály értelmezése, hogyha más jogszabály másképp ítéli meg, akkor azt a jogszabályt kell alkalmazni, ez teljesen jó, ezzel semmiféle problémája a belső ellenőrzésnek nem volt, hiszen a javadalmazási szabály nem érintheti egy törvénynek az előírásait. Itt a hivatkozás a szerzői jogi védelemről szóló törvény, illetve a közalkalmazottak jogállásáról szóló törvénnyel való összhangot akarja megteremteni. Másképpen fogalmazva, hogy miről van szó, mert azért még négy színházat ellenőrzött a Novák úr az Operetten kívül, tehát a többinél ismerem a helyzetet. A főváros és valamennyi színház vezetése részt vesz művészként az előadott darabokban, vagy rendezőként, vagy dramaturgként, vagy forgatókönyvíróként, vagy valamilyen módon. Ezekhez, hogy ebben részt vegyen, általában a fővárosnál a Közgyűlés engedélye kell, tehát az, hogy részt vehessen, azt mindig közgyűlési határozat dönti el ezekben a dolgokban. Éppen azért, hogy mibe fog részt venni, miben nem, van a fővárosnak némi beleszólása. Viszont nem szokott beleszólni a főváros ezekbe a dolgokba, mert ez egy művészeti kérdés, hogy milyen darabokat adnak elő, ebben a kérdésben nagyrészt önállóak a színházak. De visszatérve az eredeti kérdésre, ha már megkapta az engedélyt és részt vesz, akkor ez bizony egy piaci alku kérdése, hogy hány százalékot fog tudni azért a tevékenységéért a bevételből, jegybevételből vagy bármilyen más módon kialkudni. Ennek nincs jogszabálya, és ennek azért nincs jogszabálya, mert a szerzői jogi törvény határozza meg, hogy ez a felek közötti megállapodásnak a része. Tehát mindenki saját maga dönti el, hogy ő neki mennyit ér az ő alkotása, és a vevő mondja meg, hogy ő ad-e érte ennyit. Tehát ez a piaci kereslet-kínálat lényege ezeknél a kérdéseknél, ezért nem merült föl, hogy bármiféle visszaélés történhetett. Egyrészt, mert a közgyűlési határozatok engedélyezik az ezekben való részvételt, a másik pedig az, hogy a javadalmazási szabályzat értelemszerűen megengedi a szerzői jogi törvény hatálya alá tartozó tevékenységeket. Ez oly módon igaz, hogy ez valamennyi törvényben benne van, a közalkalmazottakról, a kormányzati tisztviselőkről és valamennyi törvényben, még a köztársasági elnök is jogosult szerzői jogi védelem alá eső tevékenységet végezni, tehát ez teljes egészében a magyar jogrendbe beleilleszkedik, ezért nem kifogásoljuk ezt a kérdést. Részletekről Novák úr válaszolna, mert én nem láttam összeférhetetlenség miatt az anyagot.

Novák József: Annyit szeretnék ezzel kapcsolatban elmondani a kérdéseket még megelőzően, hogy az Operettszínház rendkívül nehéz körülmények között dolgozik olyan tekintetben, hogy amíg a többi színház társaságként megkapja azt a lehetőséget, hogy a gazdasági társaság vagy nonprofit társasági formában történő működésnél számtalan előnyt be tud hozni a színház életébe, akár támogatást, szponzorokat más tekintetben, addig az Operett elég keményen le van korlátozva. Egyrészt a költségvetési rendelet, a pénzforgalmi szemlélet. Tehát több probléma miatt is nehéz szerepet tölt be, úgy különösen, hogy 370 főállású alkalmazottja van, míg a többi színháznál előfordul, hogy csak virtuális társulata van, egyetlenegy alkalmazottja nincs a gazdasági hivatalon kívül. AZ EKHO-s rendeleteket, ha nézzük, annyi kedvezménye van a nonprofit színháznak vele szemben, hogy nagyon komoly munkát és gazdálkodást igényelt ahhoz, hogy ő talpon tudjon maradni. Mikor azt mondjuk, hogy jelentős támogatást kap, de hát azért meg kell nézni az a színházat. Mi végignéztük a műszaki hátterét, a bérszerkezetét, tehát nagyon komoly vitáink voltak úgy az Oros Péter gazdasági igazgatóval, mind a Kerényi úrral. A kollégáim rendkívül feszítetten és keményen dolgoztak azon, hogy ezeket a kettősséget, amit fölvetett nekünk a Kerényi úr, ezt be tudjuk mutatni. Itt a 11-es oldalon, ami kijött, ugye, hogy a bemutatott szerződés alkalmas volt arra. Ezek nyilvánvaló tények, ők megkapták az engedélyt a Közgyűléstől, hogy ő ebben a társaságban részt vehet és alkothat, nagyon ügyesen megtalálták azt a módját, hogy lehet ebből a színháznak, hogy lesz előnye, az Oros Péter kiváló szakember ilyen tekintetben. Ráadásul valóban, a társaság is jól járt, mert a társasági adóról szóló törvény lehetőséget adott, hogy amennyiben a színháznak ő bedolgozott, az az ő adóalapját csökkentette. Tehát itt valójában mindenki jól járt ezen a produkción, és olyan szempontból a színház is jól járt, hogy lényegében olcsóbban kapott meg egy olyan produkciót, amit egyébként, hogy ha egy külső irodán keresztül rendel meg, akkor minimum egy közvetítői díjjal még számolnia kell. Mi azt nagyon komolyan figyeltük, és ennek a jogi részére azért odafigyeltem, mert külön kértünk jogi szakvéleményt a Jogi Főosztályunktól, rengeteg vitáink voltak velük, mire mindent egyformán tudtunk értelmezni, mert hasonlóan tettük föl mi is ezeket a kérdéseket, ahogy elnök úr itt elmondta. Tehát mi ezen végigmentünk, és nagyon komoly küzdelmeink voltak, és bizony írásban olyan válaszokat kaptunk, amit el kellett fogadjunk, mert valójában azok voltak releváns döntések, és mi ugye nem jogászként, hanem pénzügyi szemlélet szerint vizsgáltuk őket. Tehát erre van igenis jogi szakvéleményünk, mert a Jogi Főosztálytól megkaptuk a szakvéleményt, úgy, ahogy a Humán Erőforrás Főosztálytól kikértük a javadalmazásra vonatkozó szabályokra az előírásokat, illetve azokat a kockázatokat, amit mi találtunk, azt leellenőriztük a Humánon, tőlük is megvan a szakértői papírunk. Tehát mi belső szakértőket igénybe vettünk, úgy a Vagyongazdálkodást is. Azt gondolom, hogy ilyen kérdés nem merül fel, hogy mi jogi tévedésbe estünk, és azért kérném, hogy az anyagot fogaduk el, mert ezt mi megalapozottan, amit leírtunk, az több szűrőn keresztül ment, és én azt gondolom, hogy nagyon komoly munka kellene, hogy még valaki ezt még egyszer utána próbáljon ezen még olyan rést találni, amit mi nem fedtünk fel. A külföldi produkcióknál azt tudom mondani, hogy sajnos ez az igazság, hogy ez egy nagyon nagy ötlet és ez tartja életben és az hozza ezt a kiváló produkciót a Városházának. Ugyanis, ha megnézi valaki a béreket, tehát ott azért van Kossuth-díjas művész évi 2,5 millió Ft-os javadalmazásért dolgozik. Ki az a művész, aki ennyiért odaadja a nevét egy színházhoz, és rendelkezésre áll az igazgatónak, ha kell, azt mondja 11 órakor egy promóciós előadás, azonnal jöjjön be, és a szemünk láttára történtek ezek a dolgok. Tehát én azt gondolom, hogy az összes körülményt tekintve, ezek a megoldások, hogy ő kiviszi külföldi turnéra a társaságot, és ott lehetőséget biztosít arra, hogy egyrészt szakmailag megméresse magát, és egy külföldi színvonalú produkciót hozzon utána haza, természetesen kint valószínű, hogy ott, ahol napidíjakból és ezekből az egyéb járulékos kifizetések azok, amik besegítenek ebbe a színháznak. Kvázi mintegy támogatók, hogy igen, ezek az emberek kötődnek ehhez, és nagyon szeretnék kimenni, és ebben is egy eszméletlen jó rotációt látok, hogy forgatja az igazgató a szereplőket, tehát mindenkinek egy kvótát enged, hogy kb. két hetet kint lehetsz, megy a másik. Tehát fantasztikus az a logika, ahogy ezt a színházat építgetik. Én azért mondom, nagy tisztelettel köszöntem el tőle, azzal együtt, hogy bizony ezek a megoldások, ezek a kreatív megoldások, ezek nyilvánvalóan egy revizornak a szemét szúrják, ugye, hogy gondolom, itt a Városházán is. De ezt is olyan kellő alapossággal és kellő odafigyeléssel oldották meg, hogy bizony, amikor az egyeztetés történt, akkor is nehéz volt a külső ügyvédekkel kapcsolatban nekünk ezeket az álláspontokat megvédeni, de úgy gondolom, hogy sikerrel történt. Mert az, amit kimutattunk, az a 3 és fél millió Ft, ami a vita tárgyát képezte, ami valóban a főpolgármester úrnak az irányelvei alapján ő ezt megtehette volna, hogy bennhagyja a rendszerben, de azt mondta, hogy ezt eladta ezt a jogot, és ő nincs olyan szerepben már, hogy ezt fölülbírálhatná. De ennek ellenére elkészült ez a szabályozás, ami ezt feloldja, és kitér arra is egyébként, ha Kerényi úr ezt most elfogadja a munkaköri leírásába, a munkaszerződésébe, ez visszamenőlegesen is rendezi ezt a kérdést. Tehát nem tudom, mi kellene még, mert erre még egy vizsgálatot elindítani, az többet rombolna a színházon, mert ha valaki, mi az utolsó irattári bizonylatot kipiszkáltuk a kollégáimmal, és azért látszik ez a Kerényi úr arcán ez a rengeteg, nagybetűkkel, nyomtatott formában leírt jegyzet, mert annyira kivolt tőlünk már, hogy bármennyire sakk nagymester, de ezeket a kérdéseket nem tudta a szőnyeg alá tenni. Tehát mi, amit ki lehetett mutatni, kimutattunk, azért kérem tisztelettel a bizottságot, hogy ezt a jelentést fogadja el, mert végül is mehetünk még egy kört, de azt gondolom, hogy a célját első körben elérte, természetesen a többi színházhoz hasonlóan finomítani kell, végig néztem a színházakat, nem itt van a probléma. Én azt gondolom, hogy itt is van probléma, de nem itt van probléma, azt gondolom, ezen a területen. Tehát ez egy, én mindenképp azt mondanám, hogy megbecsülésre érdemes, ahogy ezt a munkaügyi kapcsolatokban, kifizetésekben kezelik. Más kérdés, hogy itt azért óriási források vannak valóban a háttérben, amire ez a vizsgálat ugye nem terjedt ki. Egy másik feladatnál azt is meg tudjuk nézni, de szerintem most nem ez volt a cél, és ez a színház, ahogy a jelentésben leírtuk, szerintem kiválóan dolgozik, azért ér el ilyen eredményeket, mert ezt így tudják szervezni. És azt is bebizonyították, hogy ez jogilag is tiszta, mert hiszen a jogi irodánk adta a szakvéleményt hozzá, a személyzeti humán erőforrás főosztályunk adta hozzá a szakvéleményét, és bizony a külső ügyvédekkel sok tekintetben elfogadták, amit mi mondtunk, sikerült úgy konszolidálni a történetet, hogy ezt a jelentést végül is a Kerényi úr is elfogadta. De mondom, a dicsérő szavakkal is azonosulunk, mert ez az igazság. Megnéztük a Madách Színházat, Újszínházat, Thália Színházat azért a rangsor élén van az Operettszínház, én most is azt mondom. Elnézést, ha volt még kérdés, arra válaszolnék, itt a mellékletek, a mellékletek teljes mértékben nincsenek szinkronban az anyagban leírtakkal, az anyagban az operatív, a gazdálkodásra kiható körülményeket próbáltuk beazonosítani az ottani kockázatokat, ami előre mutat, mert számtalan kis kockázat van, amiről nem beszélünk. Persze, hogy nem beszéltünk, mert ha valami rendben volt, azt most írhatnám itt még 10 oldalban, leírhatnám, hogy milyen fegyelmezettek. 

Dr. Janza Péter: Nem jók a melléklet számozásai.

Novák József: Hát a melléklet számozásai lehet, hogy a számozás nem jó, de az adatait csak szemléltetni szerettük volna, hogy valójában ezek a külföldi turnék, ugye ott nullszaldó körüli, vagy inkább mínuszba mennek, de ez az igazgató úrnak és a gazdasági vezetőnek szólt, hogy a következő vizsgálatnál már mélyebben ezt is megvizsgáljuk, mert valójában ott lehetne még jobbítani. Csak kérdés, hogy utána mennyire tudnak ezen a porondon megmaradni, mert ez egy piac, ott valamit áldozni kell, valami hozadékért. Itt, azt gondolom, hogy ebben a Kerényi úr profi. Megismertem sok embert, amióta ezen a területen vagyok, igen, vannak olyan dolgok, amit másképp kéne csinálni, ezt elfogadta, van, ami a jelentésben benne van, azért fogadta el, van, ami a helyszínen javításra kerül, azért fogadta el. Én azt javasolnám, hogy ezt a jelentést fogadjuk el így, bár igazából a kollégáim munkái miatt mondom, mert rengeteg konfliktust kezeltünk, talán olyan is van, amit már az életben nem tudunk föloldani, mert voltak olyan vitáink, ami ezt egy kicsit személyre szólóan nehezíti, de az ember bevállalta, hogy egy olyan jelentés szülessen, aminek nagy pozitívuma, és szerintem megszületett azzal, hogy ezt a szabályozást elkészítettük. És az lenne az igazi siker, ha Kerényi úr ezt el is fogadja, és aláírja a munkaszerződését. Köszönöm.

Andó Sándor: Pajor Tibor alelnök úr!

Pajor Tibor: Szinte nem kifogásolta itt senki a külföldi fellépéseket, Bukaresttel kapcsolatban szerintem a helyszín választása nem túl szerencsés, és Bukarestben viszonylag kevés magyar lakik, és ha már el akarjuk vinni a magyar kultúrát, akkor egy olyan környezetbe vigyük, ahol jóval több, arányaiban jóval több magyar lakik. Tehát valami erdélyi nagyvárosba, sem mint Bukarestbe. Gondolom, hogy annak nem sok értelme van, hogy veszteséges előadásokat tartsunk bárhol. Köszönöm.

Andó Sándor: Meghallgatva a belső ellenőrzés előadását, és tulajdonképpen szívem szerint ezt el is fogadnám, mert akkor ez lenne tényleg az ideális, de mivel ugye ezek a magyar népmesék azért valójában, és hosszú-hosszú évek alatt ez így alakult, és valamilyen rendszerbe azt is lehet mondani, hogy jó. Én azt gondolom viszont, hogy nem jó. S miért nem jó? Azt én nem tudom elfogadni, hogy egy igazgató a legjobb dramaturg, a legjobb rendező, a legjobb dalszövegíró, és így tovább. Kizárja azt a művészeti versenyt, ami arról szól, hogy vannak dramaturgok, vannak dalszövegírók, vannak magyar szerzők, ma élő kortárs szerzők, és hogy úgy mondjam, mi azon az alapon, hogy művészi szabadságot adunk, meg azon az alapon, hogy jól csinálja. Így adminisztratíve ez rendben van. Azon az alapon olyan szabad kezet adunk, ami gazdaságilag is revolverezni tudja a partnereket, letöri a művészeti versenyt, mert ebben a művészeti versenyben óriási előnnyel indul, aki színházigazgató. Aki nem színházigazgató az nagyon nagy hátránnyal indul. Én azt gondolom, hogy ezt azért a helyére kellene tenni, különösen én azt gondolom, hogy a jogi oldalról sem elfogadható. Bár én el nem tudom képzelni azt, hogy bármilyen részvénytársaságnál a tulajdonosok azt megengedik, hogy az ügyvezető igazgató a saját cégével úgy kössön, ami persze nem tartozik az ügyvezető igazgató irányítása alá tartozó holdinghoz, de az ő tulajdonában van, és majd ő köt vele szerződést, és majd ő eldönti, hogy mi a piac, most mi a piaci érték, és mi a forgalmi ár. Én azt gondolom, hogy ez nem működik. Lehet, hogy a jelenlegi szabályozás mellett ez jó így, lehet. Na, de viszont akkor az a feladatunk, hogy ezt szabályozzuk, hogy ez ne így működjön. Most én azt kérdezem, hogy ez így rendben van, túl vagyunk ezen, most legközelebb valamilyen produkció színpadra állítása során megint magával fog szerződni a főigazgató? Amennyiben fordítja, vagy beleír két dalbetétet, akkor magával fog szerződést kötni? Tehát ez egy kérdés. Áttételesen magával, képviselői jogvédő cégen keresztül, ami teljesen mindegy, hisz őt képviselik. Ugyanaz, mintha valaki az ügynökével köt, ez így nem. Novák úr, hogyha válaszolna.

Novák József: Egyrészt, hogy Bukarestben lépnek föl, tehát ahonnan kapják a meghívást, oda mennek. Másrészt szerintem nagyon széles a paletta, tehát én azt mindenképp tiszta szívvel ajánlom, nézze meg, hogy fordul meg az Operett. Abszolút profik ebben is szerintem. És milyen költségekkel mennek egyik helyre, másik helyre, milyen szereposztás van, milyen kellékekkel, ezt komolyan vizsgáltuk, komoly táblázatokat kértünk, számvitelt átnéztük. Tehát szerintem ebben én nem látok kifogásolni valót. Az igazgató szereplése. Na, most ha ebben a színházban bárkinek nem megfelelő, menjen, nézze meg azt a felépítést, ami náluk működik, és azokat a vezetőket, akik ott pozícióban, összesen négyen visznek 370 embert, négyen, ugye a BKK-nak 123 főhöz … vezetője volt. Itt négy ember elviszi azt a 370 embert, olyan profi, egyenesen élvezet volt velük együtt dolgozni, azzal együtt, hogy a kritikai hangot is meg kellett ütni. A Kerényi úr az, aki fiatal rendezőknek ad lehetőséget, tehát náluk ott a Bérestől kezdve, szóval döbbenet, amilyen szinten, és ilyen színvonalon hoznak produkciókat, és fiatalok, tehát ott a Kerényi úr inkább, az gondolom, abban a színházban ő még hátul van a többi színházhoz viszonyítva, ott a százalékokat tekintve és a jogdíj százalékok, ugye azok szakmai sztenderdek általában, egymást is figyelik. De megvan, hogy a rendezésért 2%, megvannak a szakmai sztenderdek, azokat néztük, több színház viszonylatában, nem azon a területen van a legtöbb probléma ebben a tekintetben, azt gondolom, fajsúlyában is jól kezelik. Tehát én azt gondolom, hogy amit itt most elmondott elnök úr, azzal kapcsolatban én nem találtam olyan hibát, megnéztük ezeket a kérdéseket, de miután nemcsak én magam, hanem valamennyi kollégám interjúkat készített, dokumentálták, és az együttes vélemény alapján alakultak ki a jelentésben leírtak. Tehát én most nem azért, hogy védjem, és nem azért, hogy népmesei hőst csináljunk belőlük, de valóban a struktúra, a menedzsment, a szervezés profi, szerintem a díjazás is arányos. Nagyon nagy költséggel működnek. Tehát én azt gondolom, hogy ott a január hóban meg lehet nézni, hogy mi az éves kifizetés, és én végignéztem a bérkartonokat.

Andó Sándor: Novák úr, ne haragudjon, hogy félbeszakítom, mert végül is értjük egymást. Én csak azt kérdezem, hogy Kerényi úr ír egy dalbetétet valamelyik színdarabba, ezért jogdíj jár, jön az őt képviselő szervezet, ki fogja aláírni a szerződést?

Novák József: Ez esetben azt gondolom, hogy az ügyvezető igazgató és a gazdasági igazgató együttesen.

Andó Sándor: Jó, de a gazdasági igazgató neki a beosztottja.

Novák József: Ezeket az ellentmondásokat mind föltártuk. Azért kell megnézni a szabályozás mit tesz lehetővé, tehát azt, hogy egy művészi szabadságot megváltottak, ott mindenképpen szerintem érvényesül, mert ő alkothat, írhat. De ez az új, amit általunk problémaként kihoztunk, kockázatként, ezt az új szabályozás részben megoldja. Tehát azt gondolom, hogy ezt egy az egyben megváltoztatni nem tudta a vizsgálat, de eredményként az elkönyvelhető, hogy ezt innentől kezdve odafigyelve fogják kötni a külső szerződéseket, mert látják, hogy ez az ellenőrzés ezeket előre veszi. Tehát én azt gondolom, hogy nem tudok olyat itt mondani, hogy mostantól kezdve ez másképp fog történni a jelentés után, de azért a jelentés ebben sikeres volt. Láttam a beszámolóban, meg kell nézni a színházak beszámolóit.

Andó Sándor: Janza úr mondta, hogy a Közgyűlés bizonyos dolgokban dönt. Én arra emlékszem, hogy igen, valóban dönt, de abban nem dönt, hogy most Arany János fordítását fogják fölhasználni vagy adott esetben Kerényi úr fordítását. Ebben nem dönt a Közgyűlés. Holott azt mondom, hogy ez egy lényegesebb dolog, mint hogy most ő fogja játszani benne akármit, vagy esetleg ő lesz a rendező. Összességében azt gondolom, hogy erre a részre nincs rámutatva ebben az ellenőrzési jelentésben, én ezt problémának látom, s abban egyet értek, hogy nem az Operettszínháznál a legnagyobb probléma. Azt mondom, hogy ez a Madách Színháznál van. De most itt az Operettszínház van előttünk, és azt mondom, hogy valójában hát, ha megnézzük, hogy mit játszanak, meg hogy játszanak, meg az összes színházat megnézzük, akkor valahogy a repertoárba mi kerül bele, az egy elég érdekes dolog. És ebbe kizárólagosan a színházigazgatónak van beleszólása. Tehát én azt gondolom, ha most visszafejtjük, hogy ki kivel kötött szerződést és miért kötött szerződést, és milyen százalékban, akkor mégis megkapjuk a magyarázatot, hogy miért került a repertoárba. Azt gondolom, hogy valahogy erre a problémára ez a belső ellenőrzés pontosan nem tért ki, azon keresztül, hogy ez nem elfogadható, hogy saját magával bárki aláírjon szerződést még akkor sem, ha végeredmény igazolja a művészi megfelelőséget, eredményességet, gazdálkodást. Minden rendben van, de valójában én azt gondolom, hogy ez így ebben a formában nem elfogadható. Azt értettem, hogy a jogászok is foglalkoztak vele, és valamilyen jogi szakvéleményt ezekhez a dolgokhoz adtak, én erre azért kíváncsi lennék, hogy azon túlmenően, hogy azt mondják, hogy a jogszabályoknak megfelelt, szerintem nem felel meg, de én a jogászok érvelését szívesen megnézném. Evvel együtt én azt mondom, elfogadva azt, hogy a színház jól működik, elfogadva azt, hogy kiváló színházigazgató van, és elfogadva azt, hogy a belső ellenőrzés is a lehetőségeken belül kiválóan elvégezte a munkáját. Nekem mégis van egy olyan hiányérzetem, ami arról szól, hogy nem látom biztosítva pont ezen egy színházon keresztül az összes színházra értve azt, hogy mai magyar szerzők megjelenjenek, mai magyar dalszövegírók be legyenek vonva a munkába, mai magyar dramaturgok teret kapjanak. Az, hogy esetenként kapnak, meg esetenként példaértékű, tehát nincs meg az a művészi verseny, ami mindenki számára közel, soha nem lesz egyenlő feltétel, de közel egyenlő feltételeket, ezek a színházi igazgatók ezek olyan kiskirályok, akik élet-halál urai, és valójában lehet, hogy utólag az utókor úgy fogja értékelni, hogy nagyon kiválóat alkottak, de ez tényleg az ő személyiségüktől függ, és nem a szabályozástól. Szabályozás ezt nem biztosítja. Szabályozás arra ad lehetőséget, hogy ezek a színházigazgatók kiskirályként tudjanak működni a saját területükön, és megvan az a lehetőségük véleményem szerint, hogy irányítsák a saját részvételüket a saját színházukban színpadra állított produkciókban. És ez a döntés kizárólag az ő saját önmérsékletétől, csak ettől függ. Hanzély Ákos alelnök úr!

Hanzély Ákos: Köszönöm a szót! Elolvasva az anyagot, valóban egy nagyon terjedelmes és alapos anyagnak tűnik. Én a magam részéről semennyire sem tartom magamat szakértőnek a jogdíjak tekintetében, és továbbra sem tudom, hogy ez most itt a bemutatott szerződések jogszerűsége, vagy etikus mivolta az megfelelő-e vagy nem. Azt gondolom, hogy az, hogy a kifizetett jogdíjak 30%-a az így, vagy úgy a főigazgatóhoz köthető, az mindenképpen egy jelzésértékű számomra, tehát, hogy ez alaposabb vizsgálatot érdemel. De hát erre vonatkozott ez az egész anyag tudomásom szerint. De mint mondtam, nem vagyok ennek a szakértője, talán ennek az elsődleges vagy a legjobb eszköze az, hogy ez kordában legyen tartva, az ilyen, hogy így mondjam, túlburjánzása ennek a jogdíj kifizetéseknek a közzétételi kötelezettségek megfelelő teljesítése. Nem láttam arra vonatkozóan adatot, hogy az üvegzseb törvények vonatkozása az Operettszínházra nézve az teljesülne?

Novák József: Ezekkel nem volt gondunk.

Hanzély Ákos: Tényleg nem tudok hozzáfűzni sok mindent, kérdésem lenne viszont, hogy a külföldi turné esetében a könyvelési adatok, kiadásoknál ugye közvetett és közvetlen költségek jelennek meg, hogy ezek miben különböznek, illetve utána az egyenleg az csak a közvetett költségeket emeli ki, tehát, hogy az most plusz, mínusz, hozzá kell adni, abba segítene nekem, ezek a táblázatok értelmezésében? Hogy például 10. számú mellékletnél ugye a kiadásoknál közvetett költségek, illetve közvetlen költségek vannak.

Novák József: Az az igazság, hogy ezt az egyik közgazdász kollégám vizsgálta ezt a részét a történetnek. A lényege a lényeg, hogy ugye a közvetlen költségek, mint az adott produkcióhoz elszámolt direktbe a színház nevére készített számlák, míg a másik ugye ennek az előkészítésébe nem tudjuk megkerülni, hogy a produkciós irodáink bele legyen vonva, a kelléktár be legyen vonva, tehát számtalan olyan szakterülete van az Operettszínháznak, ami érintett egy-egy ilyen külföldi produkció előkészítésében, mert ezek a produkciók ráadásul párhuzamosan futnak. Megy Münchenben, de megy Budapesten is. Nekik ezt úgy kellett mindig szervezni, hogy egyrészt az Operettnek a belső erőforrása az mindig biztosítson egy megfelelő színvonalat, és külföldön is tudjanak úgy vinni, hogy ne kelljen újra gyártani, hanem a költségeken belül maradjanak. Tehát itt a közvetett költségek és a közvetlen költségek elkülönülése ez megint egy pozitív volt, hogy egy megfelelő költség elszámolási szabályzattal rendelkeztek, és ezt mi jónak találtuk. Ebben az Oros Pétert ebben tudom megdicsérni, gyakorlatilag nagyon profi módon igyekszik a tulajdonos érdekét képviselni. Pétert is gyakorlatilag az önkormányzat nevezi ki, és az ő kinevezése, az ő teljesítménye az önkormányzattól függ. Ugyanakkor egyfajta ellentétben voltak, láttam, az igazgató úrral sok esetben, mert ő úgy próbálta közelíteni, mint mi, a gazda szemlélettel, és igazgató úr ugye, ő próbálta a saját érdekeit. Tehát nekem ez is különösen tetszett, hogy van egy olyan színház, ahol erre is figyelnek, és ez is azt mutatja, hogy igyekezett a közvetett költségeket és közvetlen költségeket is úgy kimutatni, az ellenőrzés elé tárni, hogy a főkönyvből nyitott könyvként tudtuk ezeket olvasni. Amit hadd mondjak, hogy a Kerényi úrnak azt mondtuk, hogy kiválóként ismerjük el a munkáját. Nagyon sok vitánk van a Kerényi úrral pont ebben a tekintetben, amiről beszéltünk, hogy amíg a közalkalmazotti lét eszméletlen jó terepet biztosít, hogy a saját produkcióit bemutassa, a másik oldalon ez az elvárás, amit mi kértünk, hogy ebben egy önmérséklet, amit a főpolgármester úr leírt, hogy azt irányelvként elfogadja, de gyakorlatban a jogszabály viszont azt írja, és akkor úgy veszi fel a pénzt. Ezt nem tudjuk mi feloldani, és ez, ha jogilag rendben van, mi ebbe nem tudunk beleszólni. Az arányait lehet befolyásolni, de még egyszer mondom, ez volt a cél, és ezt elérte a vizsgálat. Tehát ezen túl én nem tudnék olyanokkal foglalkozni, ami nem volt a feladatunk. Ha feladatul szablyák, meg fogjuk azt is nézni, csak ennek a vizsgálatnak, hogy mi lehetett az optimális eredménye, ami előre mutat, ennyit tudtunk kihozni belőle nagyon nagy küzdelem árán, hiszen azért is húzódott majdnem egy évig ez a vizsgálat. És azért nem akartam terhelni is a külső környezetet, hogy most akkor az intézkedési tervet majd idehozzuk, meg kellett várni, míg minden területről bejön, egységbe csengnek a dolgok, és tényleg amikor a végleges eredmény megszületik, és azért került most ez ide, hogy már a beszámolókkal együtt. Tehát mi ezekkel a kérdésekkel foglalkoztunk, ami itt fölmerült ez rögtön az elején evidencia, hogy ezt megnézzük, hogy az üvegzseb hogy alakult. A munkaköri leírás, hiszen rámutattunk, hogy nincs munkaköri leírása, egy 2002-es felkérésre hivatkozik igazgató úr. Megszületett, már az ellenőrzés időszakában elkészítették a munkaköri leírását, tehát mi ezeket az evidenciákat az elején kizártuk. Itt sokkal bonyolultabb összefüggések vannak, amik nagyon komoly odafigyelést és tényleg olyan társasági ismeretet igényelt a kollégák részéről, amit nekünk is tanulgatni kellett menet közben, és próbáltak ebben ugye elvinni bennünket. De én azt gondolom, a jelentésből ezek is kijöttek, mert a javaslataink között ezek szerepelnek. Amit elnök úr mondott, az szerepel. Tehát én nemcsak azt írom le, hogy milyen jó a Kerényi úr, ez valóban ki van emelve, de ezzel együtt sok problémám volt vele, meg van vele, és ezt meg is jegyezte egy életre, valószínűleg nem a kedvenc szereplői közé tartozunk mi, akik részt vettünk a vizsgálatban. Bár elnézést kért a legvégén, amikor minden lezárult, akkor fölhívott és elnézést kért, de nem zavart bennünket, mert nekünk ezt a feladatot adta a tulajdonos, amit megtettünk a legjobb tudásunk szerint, és szerintem, amit ebből ki lehetett hozni, első körben mi azt kihoztuk, a célját elérte. Olyan tekintetben is, hogy szerintem az Operettben is, ha még egyszer ilyet kötnek, akkor megnézik, hogy a fenntartónál hogy kötnek, ki írja alá, lefordítják, és ki fordítja le a szerződéseket, mert azért sok ilyen apró dolog volt itt. Tehát ez nem ilyen egyszerű, mint ami le van írva az anyagba. Írhattunk volna 200 oldalt, csak gondolom, nem volna eredményes. Tehát én azt gondolom, hogy ez szemlélteti, ezek a táblák azért vannak, hogy lássuk az arányokat, és a tulajdonos megfelelő szervei vagy hatóságai intézkedni tudjanak, ha nem jó. Ezt én nem tudom megítélni. Én ennyit tudtam letenni, hogy erre figyelnek, gondolom a kollégáim ezekre odafigyeltek a szállító nyilvántartásokat elölről, hátulról, mindenhonnan megnéztük, nem volt könnyű feladatunk, de nagyon komoly és felkészült szakemberekkel volt dolgunk. Nem véletlenül tart itt ez a színház, és mondom, szerintem a ráfordításokkal arányosan meghozta az eredményt. Ennyit tudok mondani.

Andó Sándor: Jó, köszönöm szépen. Fekete úr!

Fekete László: Köszönöm szépen. Annyiban vitatkoznék elnök úrral, hogy én a jelentésből úgy látom, hogy ez a jövőbeni kifizetés ez meg van akadályozva, hogy kellő germanizmussal fogalmazzak. Méghozzá a 11. oldal C pontja hivatkozik egy nyilatkozatra, amiben az Kerényi úr nyilatkozik, hogy a 2011 után kötendő szerződéseiről és azok alapján létrejövő juttatásokról lemond. Tehát magyarán, csak a kinevezése előtti jogdíjakról vitatkozunk, amiben valóban, én is látok összeférhetetlenséget, tehát, hogy 15 évre előre eladom valakinek, és utána majd az igazgatói jog, vagy vezetői jogommal tetszőlegesen élve, állítom össze a műsorstruktúrát. Ugye, aki megelőlegezte nekem a 15 évet, ő se járjon rosszul, ez valóban összeférhetetlen. Feloldását nem látom ebben a pillanatban, de miután a jelentés erre kellő alapossággal rámutatott, én a jelentés elfogadását javaslom. Esetleg annak a kikötésével, hogy a szakmai felügyelete a színháznak, vagy valami más szervezet foglalkozzon avval, hogy ezt a múltbeli szerződés ellentmondásait, hogy lehet feloldani. Köszönöm szépen.

Andó Sándor: Úgy látom, hogy több bejelentkező nincsen. Azt gondolom, hogy jól kivitattuk ezt a napirendet, engem a belső ellenőrzés jelenlevő képviselői meggyőztek, Fekete úr is meggyőzött, úgyhogy én megfordítom, elfogadásra javaslom a jelentést avval, de ezt nem kívánom belevenni a határozatba, hogy végül is megérti, hogy van egy folyamat, és a folyamat nem fordul át a legjobb irányba. Viszont dolgozik rajta a belső ellenőrzés, megvannak a javaslatok, evvel kapcsolatban jó lenne, ha visszakerülne a Pénzügyi Ellenőrző Bizottsághoz a munkaköri leírás és a belső aláírási szabályzat. Az Operettszínháznál felügyelő bizottsághoz hasonló felügyelő tanács vagy valamilyen tulajdonosi ellenőrző szerv működik? Nincs? Nincs. Csak kérdeztem. Összegezve, úgy tűnik számomra, hogy előbbre viszi az ügyet, ha ezt a jelentést azokkal a megjegyzésekkel együtt elfogadjuk, amik ezen a vita során elhangzottak, és a belső ellenőrzés munkáját segítjük következő színházak ellenőrzési jelentése, vagy az ellenőrzés végzése során, hogy adtunk 1-2 szempontot, vagy igényt megfogalmaztunk. Különböző színházaink vannak, de kétségtelen, hogy a zászlóshajó az Operettszínház és a Madách Színház. Ezekre érdemes odafigyelnünk. Amennyiben nincs módosító javaslat, és év vége van, hogy most nem keressük év végén a konfliktust, szeretnénk lezárni az évet úgy, hogy eredményesen. Tehát határozati javaslat: A Pénzügyi Ellenőrző Bizottság úgy dönt, hogy Belső Ellenőrzési Osztály jelentését az Operettszínházzal kapcsolatban tudomásul veszi, és kéri a Főpolgármester urat, hogy az utóvizsgálat eredménye kerüljön vissza a Pénzügyi Ellenőrző Bizottság elé, különösen a főigazgató munkaköri szerződése és az Operettszínházon belüli aláírási szabályzat. Szavazzunk most! Megállapítom, hogy 4 igen, ellenszavazat nélkül, 1 tartózkodással a bizottság tudomásul vette az ellenőrzési jelentést.

Határidő: azonnal

6. napirendi pont
Ellenőrzési jelentés a Fővárosi Önkormányzat Gazdasági TISZK Gazdasági Szervezete ellenőrzéséről (1011 Budapest, Ponty u. 1-3.)
Előterjesztő: Sárádi Kálmánné dr.

Andó Sándor: Következik a 6-os számmal jelzett napirendi pont: Ellenőrzési jelentés a Fővárosi Önkormányzat Gazdasági TISZK Gazdasági Szervezete ellenőrzéséről. Kérdezem, hogy van-e szóbeli kiegészítés? Nincs? Van-e kérdés? Van. Pajor Tibor alelnök úr!

Pajor Tibor: Itt a 16. oldalon szerepel, hogy többletmunka abból adódik, hogy a munkavállalók a GSZ megalakulását megelőzően 1-1 iskolában adott területen felmerült feladatok ellátását végezték, majd az indulást követően a munka mennyisége ötszörösére emelkedett. Ezt komolyan gondolták, hogy ötszörösére, mert ha megfordítom, akkor azt jelenti, hogy akik eddig az iskolában dolgoztak, azok napi másfél órát dolgoztak. Ötszörösére emelkedett a munka mennyisége, ha azt megfordítom, akkor előzőleg egyötöde volt az elvégzendő munka.

Andó Sándor: Dr. Janza úr! Parancsolj!

Dr. Janza Péter: Köszönöm szépen. Ennek az az oka, hogy létszám az nem ugyanannyi, tehát öt iskola lett egybevonva a GSZ-be, tehát itt az egy-egy területen, ha valaki egy iskolában dolgozott, és mondjuk foglalkozott az étkeztetéssel, akkor most öt iskola étkeztetése került őhozzá. Tehát így kell érteni az ötszörös munkát.

Andó Sándor: Pajor urat kielégítette a válasz? Hanzély Ákos alelnök úr!

Hanzély Ákos: Köszönöm. Csak érdeklődnék, hogy ugye ezeket a GSZ-eket azért hoztuk létre, hogy hatékonyabban, költséghatékonyabban tudjuk a gazdálkodást az iskolákban intézni. Kérdésem az, hogy erre vonatkozóan volt-e vizsgálat? Tehát, hogy hány állás szűnt meg vagy alakult át, tehát hogy a gazdálkodás a költséghatékonyság tekintetében alapvetően ezek a GSZ-ek ezek beváltották-e a hozzáfűzött reményeket? Tehát, hogy úgy mondjam, az alacsonyabb létszámmal és jobb hatásfokkal tudják ellátni a feladatokat? Volt-e ilyen vizsgálat, hogy kiterjedt-e erre a vizsgálat, illetve, hogy van-e erről egy szubjektív vélemény, fogalmazzunk így. Köszönöm.

Dr. Janza Péter: Ezek azok a vizsgálatok, amik erre vonatkoztak. A GSZ-eknél ez a harmadik vizsgálatunk. Az első vizsgálatunk az arra vonatkozott, hogy a mérlegek, amiket elfogadtak, zárómérleget, amivel bementek a GSZ-be, azok valósak voltak-e, azt már a bizottság megtárgyalta. A következő az pedig a létszám leépítéssel kapcsolatos volt, hogy hány főt építettek le, azokkal kapcsolatosan a munkaügyi szabályzatokat betartották-e, bejelentették-e a munkaügyi központnak, tehát szabályosan történt-e a létszám leépítés. Valóban, itt kevesebben dolgoznak, mint korábban, tehát a hatékonyság megemelkedett, azért is van itt ez a mondat, amit Pajor úr fölvetett. Hiszen kevesebb ember látja el a GSZ-ekben, mint korábban abban az öt iskolában a tevékenységet. Igen, volt leépítés, és most néztük meg, hogy helyreálltak-e, beálltak-e, szabályosságuk, működésük rendben van-e, és a következő vizsgálat lett volna ez a hatékonysági típusú, amit kérdezett alelnök úr. Egyelőre úgy tudom, hogy az oktatás átszervezése miatt ez a GSZ létszám le fog csökkenni jövőre, tehát ezeknél az intézményeknél, GSZ-eknél a jelenlegi tervek szerint, amiről a belső ellenőrzést tájékoztatták, négy GSZ fog működni. Tehát négyre fog korlátozódni a hatékonyság vizsgálata. De be vannak tervezve a 2013. évi tervünkbe, a 2013. évi tervünk viszont a Hivatal belső meghajtóján kint van a Belső Ellenőrzési Osztály neve alatt, tehát bárki megnézheti, hogy mi a 2013-as tervünk. Már tudjuk, hogy módosítani fogjuk, mert ezt november 15-ig kellett aláírnia főpolgármester úrnak, illetve főjegyző asszonynak, és hát még jó néhány változás be fog január 1-jéig állni, ami miatt egy október elején elkészített terv nem fogja értelemszerűen megállni a helyét január 1-jén. Tehát azzal fogunk nyitni, hogy módosítjuk majd a tervet egynéhány átszervezés és egyéb probléma miatt. Köszönöm szépen.

Andó Sándor: Köszönöm. Pajor Tibor alelnök úr!

Pajor Tibor: Mindig lenyűgöznek itt a munkatársak, amikor megpróbálnak meggyőzni, hogy mennyire beváltak ezek a GSZ-ek. Hát én belülről látom az iskolákat, hát azért nem ennyire váltak be, mint amennyire ez itt elhangzik. Ha jól tudom kb 3,6 milliárd Ft-ot sikerült az oktatásból a Fővárosnak kivonnia, mondhatjuk azt is, hogy sikerül a Szana-Szandelszki Gáborékat is fölülmúlni, ami a megszorításokat illeti. Ugyanakkor egy ilyen ellentmondásos helyzetben vagyok, mert látom itt közben a másik oldalt, például a gazdasági társaságokat. Miért nem jutott Önöknek eszébe például egy JSZ-t létrehozni, mondjuk egy jogi szervezetet, és avval ki tudnák váltani azt a sok-sok milliárd forintot, amit egyébként itt folyamatosan lapátolunk ki a gazdasági társaságainknak a különböző jogi tanácsadás, meg egyéb címeken. Ez föl sem merült egyébként itt senkiben, hogy talán ezt a részt is meg lehetne szorongatni egy picit? A budapesti iskolák jelenleg gyakorlatilag ilyen kréta problémákkal küzdenek, ezt csak a tisztánlátásképpen mondom. Erre rá fog még jönni az a rengeteg megszorítás, ami egyébként várható az átalakulás miatt, akkor én úgy gondolom, hogy egyébként a budapesti iskolák, azok a működésképtelenség határára fognak egyébként becsúszni, vagy az alá. Ugyanis jelenleg nyilván az állam úgy gondolkodik, megnézi, hogy mennyi költségvetésből lehetett működtetni az iskolákat, és azt látja, hogy ennyiből is el lehetett, amiből egyébként a Főváros működtette. Csakhogy az iskolák ki vannak véreztetve. Az épületek lerongyolódnak, a technikai felszereltség elavult, gyakorlatilag egy alapműködést biztosítanak. Itt az a kérdés, hogy ez hogy fog folytatódni ez a folyamat. Én úgy látom itt a Parlament környékén a költségvetéssel kapcsolatosan, az oktatásból még fognak pénzt kivonni, én azt mondom, hogy ilyen feltételekkel az iskolákat normálisan működtetni nem lehet. Összességében nem itt kellene egyébként megszorításokat végrehajtani, hanem pont abban a számtalan esetben, amikor itt a milliárdos működésű cégeknek idejönnek a képviselői, és elmondják, hogy szerintük teljesen normális 30000 Ft-os óradíjjal ügyvédeket fizetni, miközben éppen mondjuk egy jogi osztálynak a vezetőjét hallgatjuk meg. Ugyanakkor meg szorongatjuk azokat az embereket, akik mondjuk 100-110 ezer Ft-os bruttó fizetésért dolgoznak egy iskolában, lehet, hogy sokkal többet egyébként, mint itt a sok jogi tanácsadó, meg a lábukat lóbáló különböző alkalmazott sok, sokszoros,  tízszeres fizetéssel dolgozó emberek. Köszönöm.

Andó Sándor: Köszönöm. Úgy látom, más megjegyzés nincs. Akkor szavazzunk a belső ellenőrzés jelentéséről. A határozati javaslat: A Pénzügyi Ellenőrző Bizottság úgy dönt, hogy a Fővárosi Önkormányzat Gazdasági TISZK Gazdasági Szervezete ellenőrzéséről (1011 Budapest, Ponty u. 1-3.) szóló jelentést tudomásul veszi. Szavazzunk most! Megállapítom, hogy 5 igen szavazattal, ellenszavazat és tartózkodás nélkül a bizottság a jelentést tudomásul vette.


	A Pénzügyi Ellenőrző Bizottság 115 /2012. (12.11.) PEB sz.
HATÁROZATA



A Pénzügyi Ellenőrző Bizottság úgy dönt, hogy a Fővárosi Önkormányzat Gazdasági TISZK Gazdasági Szervezete ellenőrzéséről (1011 Budapest, Ponty u. 1-3.) szóló jelentést tudomásul veszi.

Szavazás:      5   igen,       0    nem,     0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


7. napirendi pont
Ellenőrzési jelentés a Fővárosi Önkormányzat Petrik TISZK Gazdasági Szervezete (1146 Budapest, Thököly út 48-54) ellenőrzéséről
Előterjesztő: Sárádi Kálmánné dr.

Andó Sándor: Következik az Ellenőrzési jelentés a Fővárosi Önkormányzat Petrik TISZK Gazdasági Szervezete (1146 Budapest, Thököly út 48-54) ellenőrzéséről. Szóbeli kiegészítés? Megjegyzés? Nincs. 

Balog Gábor az ülés ezen szakaszában elhagyta az üléstermet. A bizottság 4 fővel határozatképes.

Andó Sándor: Határozati javaslat: A Pénzügyi Ellenőrző Bizottság úgy dönt, hogy a Fővárosi Önkormányzat Petrik TISZK Gazdasági Szervezete (1146 Budapest, Thököly út 48-54) ellenőrzéséről szóló jelentést tudomásul veszi. Szavazzunk most! Megállapítom, hogy 4 igen szavazattal, ellenszavazat és tartózkodás nélkül a bizottság tudomásul vette a jelentést.


	A Pénzügyi Ellenőrző Bizottság 116 /2012. (12.11.) PEB sz.
HATÁROZATA



A Pénzügyi Ellenőrző Bizottság úgy dönt, hogy a Fővárosi Önkormányzat Petrik TISZK Gazdasági Szervezete (1146 Budapest, Thököly út 48-54) ellenőrzéséről szóló jelentést tudomásul veszi.

Szavazás:     4    igen,       0    nem,     0     tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


8. napirendi pont
Ellenőrzési jelentés a Fővárosi Önkormányzat Építőipari TISZK Gazdasági Szervezete (1087 Budapest, Mosonyi u. 6.) ellenőrzéséről
Előterjesztő: Sárádi Kálmánné dr.

Andó Sándor: Következik: Ellenőrzési jelentés a Fővárosi Önkormányzat Építőipari TISZK Gazdasági Szervezete (1087 Budapest, Mosonyi u. 6.) ellenőrzéséről. Van-e szóbeli kiegészítés? Nincs. 

Balog Gábor az ülés ezen szakaszában visszajött az ülésterembe. A bizottság 5 fővel határozatképes.

Andó Sándor: Határozati javaslat: A Pénzügyi Ellenőrző Bizottság úgy dönt, hogy a Fővárosi Önkormányzat Építőipari TISZK Gazdasági Szervezete (1087 Budapest, Mosonyi u. 6.) ellenőrzéséről szóló jelentést tudomásul veszi.  Szavazzunk most! Megállapítom, hogy 5 igen szavazattal, ellenszavazat és tartózkodás nélkül a bizottság tudomásul vette a jelentést.


	A Pénzügyi Ellenőrző Bizottság 117 /2012. (12.11.) PEB sz.
HATÁROZATA



A Pénzügyi Ellenőrző Bizottság úgy dönt, hogy a Fővárosi Önkormányzat Építőipari TISZK Gazdasági Szervezete (1087 Budapest, Mosonyi u. 6.) ellenőrzéséről szóló jelentést tudomásul veszi.

Szavazás:     5    igen,     0      nem,      0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


9. napirendi pont
Egyebek

Andó Sándor: Megköszönöm a bizottság, a szakértők munkáját, mindenkinek nagyon kellemes karácsonyi ünnepeket és boldog új évet kívánok!


Budapest, 2012. december 11.
	

	


Jegyzőkönyvvezető							Elnök

